Para rawuh ingkang kinurmatan, ing pepanggihan menika, kula badhe ngandharaken busana ing upacara penganten Ngayogyakarta. Busana menika saged kangge titikan kabudayaning bangsa. Mekaten ugi tumraping tiyang Jawi. Wonten reroncening tetembungan ingkang ungelipun “ Ajining raga saka busana”. Menika mratandhani bilih tiyang dipunaosi menapa boten gumantung kaliyan busana ingkang dipunagem. Ing wekdal samangke busana penganten adat tradhisional taksih dipunlestantunaken, jalaran kayektosanipun sanajan jamanipun sampun majeng sanget, nanging menawi ngawontenaken pawiwahan palakrama, tiyang jawi taksih ngginakaken busana adat tradhisional Jawi. Penganten menika asring kasebat “Raja sa-ari”, pramila busananipun inggih niru utawi ngemba busana raja.